Onsdag var der rejsegilde for den 350 kvadratmeter store tilbygning, der er under opførelse ved TV2 Nord i Aabybro.

Lige som solen endelig besluttede sig for at titte frem over Nordjylland, lød de tre hurra-råb, der markerer, at byggeriet hos TV2 Nord nu er nået en vigtig milepæl: Rejsegildet. De seneste måneder har der været godt gang i byggeriet af en ny 350 kvadratmeter stor tilbygning til tv-stationen, som skal huse kontorer og en stor sal. Udover at løse pladsproblemer for TV2 Nord og stationens medarbejdere udmærker den nye bygning sig også ved at ligge halvvejs ude i Aabybros sø og derfra få en dejlig udsigt over vandet fra de planlagte store terrasser. Bygningen bliver opført af entreprenørfirmaet Lund & Staun, og onsdag havde projektchef Henrik Staun fået æren af at holde talen. - Det er altid fascinerende, at betonelementer og store stykker jern, som er lidt store og grove, kommer til at passe i sidste ende med milimeters nøjagtighed. Det er altid fascinerende at se, sagde Henrik Staun. Mandag blev de første spær på det store byggeri rejst - nu mangler kun et enkelt. Ved rejsegildet blev medarbejdere og håndværkere budt på de traditionelle pølser og brød. Ifølge tidsplanen skal den nye tilbygning stå klar inden jul i år.